

**Anexa 2a la Dispoziţia nr.\_\_\_\_/2014**

**GHIDUL SOLICITANŢILOR**

pentru finanţarea nerambursabilă din bugetul public al judeţului Mureş a programelor, proiectelor şi acţiunilor culturale pe anul 2014

**1.OBIECTIVELE PROGRAMULUI**

**Consiliul Judeţean Mureş**acordă finanţări nerambursabile pentru programe, proiecte şi acţiuni culturale, în conformitate cu prevederile Legii nr.350/2005 privind regimul finanţărilor nerambursabile din fonduri publice alocate pentru activităţi non-profit de interes general, cu modificările şi completările ulterioare şi ale Ordonanţei Guvernului nr.51/1998 privind îmbunătăţirea sistemului de finanţare a programelor, proiectelor şi acţiunilor culturale, cu modificările şi completările ulterioare. Finanţarea proiectelor aprobate se face în baza unui contract încheiat între Consiliul Judeţean Mureş şi beneficiarul finanţării, în urma aplicării procedurii selecţiei publice de proiecte.

**2.CRITERII DE ELIGIBILITATE**

Se stabilesc trei seturi de criterii de eligibilitate, referitoare la:

1. Organizaţiile care pot solicita o finanţare nerambursabilă;

2. Domeniile culturale care pot primi finanţare nerambursabilă;

3. Tipurile de costuri care pot fi luate în considerare la stabilirea mărimii finanţării nerambursabile.

**2.1**.**Eligibilitatea solicitanţilor**:

Pentru a putea participa la selecţie, solicitantul trebuie să îndeplinească următoarele condiţii:

a) este persoană fizică autorizată, respectiv persoană juridică de drept public sau privat, română sau străină, înfiinţată în condiţiile legii române sau străine, având domiciliul sau sediul în judeţul Mureş şi/sau desfăşoară programul/proiectul/acţiunea culturală pe teritoriul judeţului Mureş;

b) nu are datorii la bugetul de stat sau la bugetul local;

c) a respectat obligaţiile asumate prin contractele de finanţare nerambursabilă anterioare.

Nu pot primi finanţare nerambursabilă pentru programe/proiecte şi acţiuni culturale în anul 2014 persoanele juridice de drept public, finanţate integral sau parţial din bugetul public al judeţului Mureş.

Persoanele juridice de drept public, finanţate integral din venituri proprii, pot beneficia de finanţare nerambursabilă, din bugetul public al judeţului Mureş.

**2.2.Programele/proiectele/acţiunile culturale pentru care se acordă finanţări nerambursabile**

Domeniile culturale pentru care se acordă finanţări nerambursabile sunt următoarele:

**A**–Arte vizuale: expoziţii, tabere de creaţie cu participare naţională sau internaţională (cel puţin 4 participanţi confirmaţi să fie din străinătate);

**B**–Arte ale spectacolului: festivaluri, serbări câmpeneşti, datini şi obiceiuri, târguri tradiţionale naţionale şi internaţionale cu promovarea moştenirii culturale locale;

**C**–Sesiuni ştiinţifice, conferinţe şi seminarii cu participare naţională şi internaţională;

**D** –Participare la expoziţii, spectacole, festivaluri, sesiuni ştiinţifice, conferinţe şi seminarii internaţionale (*se va prezenta invitaţia/ scrisoarea de acceptare din partea organizatorului/organizatorilor*).

Având în vedere specificul judeţului Mureş, ca zonă de interferenţă a mai multor culturi, pentru afirmarea şi protejarea fiecărei culturi, fondurile vor fi alocate, conform structurii după etnie, înregistrate la recensământul populaţiei din anul 2011.

Un solicitant va putea beneficia de finanţarea **a cel mult două proiecte**.

***Proiectele urmează să fie implementate până la data de 8 decembrie 2014.***

***Nu se acordă finanţare nerambursabilă pentru punerea în circulaţie a unor lucrări, pe diferite suporturi (editare de cărţi, CD-uri, DVD-uri, etc.) şi pentru activităţi a căror executare a fost deja începută sau finalizată la data încheierii contractului de finanţare.***

**2.3.Tipurile de costuri care pot fi luate în considerare la stabilirea mărimii finanţării nerambursabile**

Din finanţările nerambursabile acordate se pot acoperi următoarele categorii de cheltuieli eligibile:

a) cheltuielile de realizare a programului/proiectului/acţiunii culturale, precum costuri materiale şi servicii, costuri de producţie, închirieri de spaţii şi aparatură, onorarii, prestări servicii, premii şi altele asemenea;

b)achiziţionarea de dotări necesare derulării programului/proiectului/acţiunii culturale;

c) cheltuieli ocazionate de cazarea şi transportul intern şi internaţional ale participanţilor/invitaţilor;

d) alte cheltuieli specifice, precum realizarea de studii şi cercetări, consultanţă de specialitate, tipărituri, seminarii, conferinţe, ateliere de lucru, acţiuni promoţionale şi de publicitate;

e)cheltuieli de masă ale participanţilor şi/sau invitaţilor;

f) diurna, acordată în condiţiile legii;

g)cheltuieli de personal şi cheltuieli administrative, aferente perioadei de realizare a programului/proiectului/acţiunii culturale.

Cheltuielile prevăzute lit.b) se acoperă în limita unui procent de 20% din totalul finanţării nerambursabile acordate.

Cheltuielile prevăzute la lit.e) şi g) se acoperă, cumulat, în limita unui procent de 20% din totalul finanţării nerambursabile acordate.

Finanţările nerambursabile acordate nu pot fi folosite pentru acoperirea unor debite ale beneficiarilor sau pentru cheltuieli salariale ale persoanelor juridice de drept public beneficiare.

Finanţările nerambursabile nu pot fi utilizate pentru activităţi generatoare de profit.

**3.VALOAREA FINANŢĂRII NERAMBURSABILE**

3.a.Suma totală disponibilă oferită de Consiliul Judeţean pentru finanţarea nerambursabilă a programelor/proiectelor/acţiunilor culturale din judeţul Mureş este de **400.000 lei** .

3.b.În cadrul bugetului acordat pentru finanţarea nerambursabilă a proiectelor culturale, se va constitui un **fond de 8%** pentru **finanţarea nerambursabilă a nevoilor culturale de urgenţă** (Ordonanţa nr.51/1998 privind îmbunătăţirea sistemului de finanţare a programelor/proiectelor/acţiunilor culturale, cu modificările şi completările ulterioare).

Pentru anul **2014**, **suma alocată pentru finanţarea nerambursabilă a nevoilor culturale de urgenţă** **este** **32.000** **lei.**

3.c.Finanţările nerambursabile se acordă pentru **cofinanţarea** unor programe/proiecte/acţiuni culturale, dar nu mai mult de 90% din cheltuielile totale eligibile. Consiliul Judeţean subvenţionează **acţiunea culturală** şi **nu** **funcţionarea** asociaţiilor şi fundaţiilor române cu personalitate juridică, altor organizaţii neguvernamentale fără scop patrimonial, care iniţiază şi organizează programe/proiecte/acţiuni culturale în judeţul Mureş.

**4.PROCEDURA DE SOLICITARE A FINANŢĂRII NERAMBURSABILE**

4.a.Documentaţia de solicitare a finanţării nerambursabile se depune într-un exemplar, îndosariat (în dosar cu şină) în ordinea de la punctul 4.b, inclus într-un plic închis, la registratura Consiliului Judeţean, conform exemplului următor:

Către,

Consiliul Judeţean Mureş, 540026 Tîrgu-Mureş, Piaţa Victoriei, nr.1

SOLICITARE DE FINANŢARE NERAMBURSABILĂ PENTRU ANUL 2014

**DOMENIUL CULTURĂ**

**NUMELE ŞI ADRESA COMPLETĂ A SOLICITANTULUI**

4.b.**Documentaţia completată obligatoriu pe calculator, trebuie să conţină următoarele:**

**1.formularul de solicitare** a finanţării nerambursabile (Anexa nr.1), precum şi bugetul de venituri şi cheltuieli al programului/proiectului/acţiunii culturale (Anexa nr.2).

**2.documentaţia** privind fundamentarea devizului general al programului/proiectului/acţiunii culturale propus **F1** (Se numerotează de solicitant în colţul din dreapta sus a paginii.)

**3.**dovada existentei **surselor de finanţare proprii** şi/sau oferite de terţi **F2** (Se numerotează de solicitant în colţul din dreapta sus a paginii.)

- extras de cont care să dovedească existenţa a 10% din bugetul general estimat necesar activităţii propuse;

- scrisori de intenţie;

- contracte de sponsorizare;

- alte forme de sprijin financiar ferm din partea unor terţi;

**4. declaraţia pe propria răspundere** din care să reiasă că solicitantul finanţării nerambursabile **nu are obligaţii restante** către alte persoane fizice sau juridice ori bunuri urmărite în vederea executării silite. **F3** (Se numerotează de solicitant în colţul din dreapta sus a paginii.)

**5.actul constitutiv**, **statutul** şi actele doveditoare ale sediului şi patrimoniului iniţial ale organizaţiei solicitante, precum şi actele adiţionale, după caz. **F4** (Se numerotează de solicitant în colţul din dreapta sus a paginii.)

**6.certificatul de înscriere** sau alte acte doveditoare ale dobândirii personalităţii juridice. *În cazul persoanei fizice autorizate – autorizaţia de funcţionare şi/sau înregistrarea la registrul comerţului.* **F5** (Se numerotează de solicitant în colţul din dreapta sus a paginii.)

**7.ultimul bilanţ contabil înregistrat la administraţia finanţelor publice. F6** (Se numerotează de solicitant în colţul din dreapta sus a paginii.)

**8.**ultimul **extras de cont** bancar, dar nu mai vechi de 30 de zile de la data depunerii. **F7** (Se numerotează de solicitant în colţul din dreapta sus a paginii.)

**9.**certificatul de **înregistrare fiscală.** *În cazul persoanei fizice autorizate – copie după buletinul/cartea de identitate*. **F8** (Se numerotează de solicitant în colţul din dreapta sus a paginii.)

**9.**documente privind **colaborarea** sau **parteneriatul,** cu alte organizaţii guvernamentale şi neguvernamentale, invitaţie/scrisoare de acceptare din partea organizatorului, dacă este cazul. **F9** (Se numerotează de solicitant în colţul din dreapta sus a paginii.)

**10.declaraţia pe propria răspundere** care să dovedească faptul că, pentru aceeaşi activitate non-profit nu a contractat decât o singură finanţare nerambursabilă de la aceeaşi autoritate finanţatoare. **F10** (Se numerotează de solicitant în colţul din dreapta sus a paginii.)

**11.alte documente relevante** privind activitatea semnificativă a asociaţiei, fundaţiei, organizaţiei neguvernamentale fără scop patrimonial, sau a persoanei fizice autorizate, după caz. **F11** (Se numerotează de solicitant în colţul din dreapta sus a paginii.)

**5. CRITERII DE SELECŢIE ŞI INFORMAŢII PENTRU ATRIBUIREA CONTRACTELOR DE FINANŢARE NERAMBURSABILĂ**

|  |  |
| --- | --- |
| CRITERIU | PONDERE % |
| Construcţia programului/proiectului/acţiunii | 15 |
| Soliditate financiară | 15 |
| Rezultate aşteptate | 10 |
| Capacitate de realizare - măsura în care proiectul şi-a adecvat activităţile la resursele existente (financiare, umane, logistice) | 20 |
| Participarea părţilor-gradul de acoperire a costurilor proiectului de către beneficiar(exceptând cofinanţarea obligatorie de 10%) | 15 |
| Durabilitatea programului/proiectului/acţiunii culturale | 15 |
| Susţinerea debutului | 10 |

Toate solicitările primite vor fi examinate. Dintre solicitările primite, vor fi supuse evaluării numai solicitările care întrunesc următoarele criterii de selecţionare:

5.a.documentaţia care însoţeşte cererea conţine toate elementele prevăzute la punctul anterior;

5.b.programele/proiectele/acţiunile culturale sunt din domeniul cultural şi se încadrează în sub-domeniile agreate de la pct.2.;

5.c.prezentarea succintă a modului în care programul/proiectul/acţiunea culturală va atinge obiectivul ales;

5.d.programele/proiectele/acţiunile culturale sunt altele decât obligaţiile ori programele minimale aprobate de Consiliul Judeţean pentru activităţile organizate de instituţiile culturale din subordine;

5.e.justificarea (oportunitatea) programului/proiectului/acţiunii culturale în raport cu necesităţile, priorităţile;

5.f.capacitatea organizatorică şi funcţională a: asociaţiei, fundaţiei, organizaţiei neguvernamentale fără scop patrimonial, sau a persoanei fizice autorizate, dovedită prin:

- experienţa în domeniul administrării programelor sau proiectelor culturale;

- căile şi modalităţile de identificare a beneficiarilor;

- calitatea serviciilor culturale acordate sau a activităţilor culturale organizate;

-capacitatea resurselor umane de a asigura desfăşurarea programului/proiectului/acţiunii culturale la nivelul propus;

- experienţa de colaborare, parteneriat cu autorităţile publice, cu alte organizaţii guvernamentale şi neguvernamentale din ţară şi din străinătate, după caz.

5.g.termenul limită pentru primirea cererilor de finanţare nerambursabilă este **17 aprilie** **2014**.

Solicitanţii pot adresa întrebări prin e-mail, fax sau telefon, indicând clar denumirea programului. Termenul limită până la care solicitanţii pot cere informaţii în scris este  **7 aprilie 2014**, inclusiv. Răspunsurile la aceste întrebări se vor da în scris cel târziu cu 4 zile înainte de data limită pentru depunerea propunerilor de proiect.

5.h.nu sunt selecţionate asociaţiile, organizaţiile neguvernamentale sau persoanele fizice autorizate, aflate în una dintre următoarele situaţii:

- Documentaţia prezentată este incompletă;

- Au conturi bancare blocate;

- Nu au respectat un contract de finanţare anterior;

- Au prezentat declaraţii inexacte la o participare anterioară.

**6.PRECIZĂRI SUPLIMENTARE**

**6.1.**Programele/proiectele/acţiunile culturale vor fi selecţionate pentru finanţări nerambursabile în cadrul limitei de fonduri aprobate anual prin bugetul Consiliului Judeţean cu această destinaţie.

**6.2.**In termen de 15 zile de la data încheierii lucrărilor, comisia de evaluare şi selecţionare afişează pe site-ul oficial al Consiliului Judeţean Mureş [www.cjmures.ro](http://www.cjmures.ro) rezultatul selecţiei, precum şi fondurile propuse a fi alocate.

**6.3.**Contestaţiile asupra modului de respectare a procedurii privind organizarea şi desfăşurarea selecţiei ofertelor culturale se depun în termen de maximum 3 zile de la publicarea pe site a rezultatelor selecţiei, în scris la Registratura Consiliului Judeţean. Contestaţiile se soluţionează în termen de maximum 5 zile lucrătoare de la data expirării termenului pentru depunerea contestaţiilor.

**6.4.**Dacă în termen de 30 de zile de la data comunicării rezultatului selecţiei o asociaţie, fundaţie, organizaţie neguvernamentală sau persoană fizică autorizată nu se prezintă pentru încheierea contractului de finanţare, se consideră că oferta Consiliului Judeţean nu a fost acceptată, iar proiectele în cauză se elimină de la finanţare, locurile acestora fiind preluate de celelalte proiecte, in ordinea descrescătoare a punctajului.

**7.ALOCAREA FINANŢĂRII NERAMBURSABILE** (Proceduri de plată)

**7.1.**Finanţările nerambursabile se acordă în baza unui contract încheiat între Consiliul Judeţean şi asociaţia, fundaţia, organizaţia neguvernamentală sau persoana fizică autorizată selecţionată pe baza criteriilor prevăzute în prezentul ghid, în tranşe aferente realizării programului/proiectului/acţiunii culturale, potrivit contractului.

**7.2.**Consiliul Judeţean dispune efectuarea plăţii către asociaţie, fundaţie, organizaţie neguvernamentală fără scop patrimonial sau persoană fizică autorizată, prin virament în contul bancar al acesteia,pe bază de factură emisă de acesta pentru fiecare tranşă.

**7.3.** Asociaţiile, fundaţiile, organizaţiile neguvernamentale fără scop patrimonial sau persoanele fizice autorizate care au primit finanţări nerambursabile au obligaţia să întocmească şi să transmită Consiliului Judeţean o raportare intermediară şi finală, potrivit modelului prezentat în **Anexa nr.4** .

**7.4.**În cazul rezilierii contractului ca urmare a neîndeplinirii clauzelor contractuale, beneficiarul finanţării nerambursabile este obligat să returneze Consiliului Judeţean Mureş sumele primite, cu care se reîntregesc creditele bugetare ale acestuia, în vederea finanţării altor programe/proiecte/acţiuni culturale;

**7.5.**Pentru sumele restituite ca urmare a rezilierii contractului beneficiarii finanţării nerambursabile datorează dobânzi şi penalităţi de întârziere, conform legislaţiei privind colectarea creanţelor bugetare, care sunt venituri ale bugetelor locale.

**INFORMAŢII SUPLIMENTARE** se pot obţine la tel: 0265 263 211 interior 1234 – secretarii comisiei Kutasi Melinda şi Cismaş Lucia Felicia, fax: 0265 268 718, e-mail: kutasi.melinda@cjmures.ro, cismas.lucia@cjmures.ro

**ATENŢIE!** Toate documentele solicitate se vor depune prin delegat la **Registratura Consiliului Judeţean** **Mureş** sau prin poştă (se vor lua în considerare materialele depuse şi înregistrate până în data de 17 aprilie 2014 ora 16,00).